# שמועה רביעית חמישית – שנה שלישית - שיעור 9א: הקריטיות שבהשלמת המקיפין דיניקה לפני העלאת מ"ן

## חזרה

אנחנו בשער הכוונות, דרושי קריאת שמע דרוש ד'. התנועה שאנחנו עושים בקריאת שמע לפי המהלך בו אנחנו נמצאים, של שער הכוונות דרושי קריאת שמע דרוש ו', היא כזו- אנחנו רוצים לקבל מוחין חדשים בקריאת שמע, כדי שנוכל להצמיח ולהביא מוחין דגדלות לפרצופים, להשלים את המוחין דגדלות לז"א שהוא עכשיו בן ו' קצוות. אנחנו רוצים להמשיך מוחין גם לפרצופים הנקביים ולבנות אותם, וכרגע הם עדיין באחור. אנחנו רוצים לבנות אותם. הבנייה של לאה תהיה בעולם האצילות והבניה של רחל תהיה הארה לעולם הבריאה. רחל נמצאת עדיין בבריאה, וניתן לה כוח לגדול ולהתעלות משם. כל זה הכנה לתפילת שמונה עשרה. שם נזכה להעלות את רחל מהבריאה לאצילות, ונעלה את החיים עצמם. זה סוד הגאולה, היכולת לגאול את החיים שלנו מהנפילה אל תוך מרחבי הבריאה יצירה ועשייה ולהשיב את החיים לעמידה בתוך האצילות. להעמיד את החיים כחיי קודש לפני ה'. זו משמעות הגאולה. להיגאל ולחזור לברית המקודשת בשמונה עשרה. השיבה לברית והעמידה בתוך הברית תמשיך את היכולת להצמיח את חיי הקודש בצורה עמוקה יותר אצל רחל, לחזור לפנים ולייחוד.

הצעד הראשון הוא להמשיך את המוחין דגדלות, ברמה הראשונה שלהם. הם לא יכנסו עד הסוף כי אנחנו לא בשלים לזה. נצטרך לחכות לתחילת תפילת שמונה עשרה בשביל שנוכל להמשיך אותם עד הסוף ולהצמיח קומה שלמה של חיים בעקבות התודעה שנכנסת. בינתיים אנחנו מכניסים רק את הו"ק דאמא והשאר נשאר לנו כמו אור מקיף להמשך.

כדי שנוכל להכניס את המוחין דגדלות האלה אנחנו צריכים להעלות מ"ן. העלאת המ"ן תחדש את המוחין מאבא ואמא שימשיכו מוחין חדשים לז"א ולנוק'. המוחין שאנחנו רוצים להמשיך לאבא ואמא זה לא מוחין רגילים של ייחוד תדיר. ייחוד תדיר לא אמור להיות ייחוד של גדלות, של פנים, ושל המשכת נשמות חדשות לעולם. ייחוד תדיר ממשיך לגלגל את החיים כמו שהם מתגלגלים מ"בראשית ברא אלוקים" ועד היום. אנחנו רוצים לפתוח את החיים אל המעבר שלהם, אל הארת פנים, הארת ייחוד, חידוש נשמות, בניין ביהמ"ק. אנחנו רוצים צעד נוסף מעבר לצעד של "בראשית ברא אלוקים את השמיים ואת הארץ", אנחנו לא רוצים להישאר שם. מוחין דקטנות כבר יש לנו באופן בסיסי. אנחנו קמים בבוקר, "המחדש בטובו בכל יום מעשה בראשית" זה מוחין דקטנות. אותם כבר יש לנו, אחנו רוצים לצמוח הלאה, מעבר לזה. בשביל זה צריך שאבא ואמא ימשיכו שפע מעבר לזה, מעבר לתדיר.

## המעבר מהתדיר לשאינו תדיר

אנחנו רוצים לעבור מהתדיר לשאינו תדיר. המעבר מהתדיר לשאינו תדיר הוא המעבר היסודי של קריאת שמע. עד כאן אנחנו במערכת התדיר- ברכות השחר זה התדיר, הללויות של פסוקי דזמרא זה להלל את התדיר. זה פותח את התדיר, מעמיק אותו, מביא בתוכו ברכה, שיר, הלל. אני רואה את הכבוד האלוקי מופיע בבריאה בברכת יוצר, את האהבה האלוקית שמאירה מהאבות אלינו, וכל זה עדיין בגדר התדיר. היכולת לפתוח אל המעבר לתדיר זה הצעד של נקודת המעבר מכל החצי הראשון של התפילה לחצי השני של התפילה. קריאת שמע היא קו פרשת המים. בין התנועות התדיריות שהמשכנו לבין היכולת לעבור לשפה החדשה, שפת השאינו תדיר. זה גורם לאבא ואמא להביא ייחוד חדש, משהו חדש, אפשרויות חדשות, פנים חדשות, חיים חדשים, מוחין דגדלות. עד כאן היינו תחת שמות אלוקים, ופה אנחנו רוצים להביא את שמות ההויה והאהיה, את המוחין דגדלות, תהליכים חדשים של צמיחת הפרצופים הנשיים, תהליכי של ייחוד, חיבור רוחני פנימי, חיבורים פנימיים וחיבורים של ייחוד והתחדשות.

### העלאת מ"ן אל המעבר

בשביל זה אנחנו צריכים להיות מסוגלים לקחת את כל מה שיש לנו עד היום ולהגיד לקב"ה: אנחנו רוצים משהו חדש, מעבר לזה. זה התהליך של העלאת המ"ן שנעשה בקריאת שמע. זהו תהליך שעיקרו הוא העלאת מ"ן של כל מה שיש לנו, כל מה שאנחנו, מהאחרית ועד הראשית שלנו, מתחתית עולם העשייה בלי הקליפות, עד סוף אבא ואמא דאצילות. את הכל לקחת ולהעלות. את כל הסיפור הזה, סיפור חיינו כמו שהכרנו אותו עד היום, מ"בראשית ברא אלוקים", עד יציאת מצרים, עד מעמד הר סיני, לקחת ולהגיד לקב"ה- כל זה היה כ"ו דורות שחיו בחסדו של ה' יתברך שמקיים אותם, ועכשיו אנחנו רוצים משהו חדש, סדר חדש. אפשר היה לשים את זה על אברהם אבינו, אבל זה קו מעמד הר סיני, חידוש הברית בין הקב"ה לעם ישראל בדרך אל השיבה לארץ ישראל, אל הגאולה, אל בניין ביהמ"ק. במקדש היו קוראים את עשרת הדיברות, מעמד קריאת שמע כברית ערבות מואב שמחוברת לברית הר סיני.

אנחנו רוצים לקחת את הכל, לאסוף את כל עולמות הבי"ע שיש לנו, כל החיים שלנו, להעלות את השכינה אל המלכות דאצילות שמתפשטת בתוך העולמות בבחינת רחל, לקחת את כל מה שהקב"ה התגלה אלינו עד היום בבחינת מ"בראשית ברא אלוקים" ועד מעמד הר סיני, מוחין דעיבור ומוחין דיניקה, את המלכות, עם הז"א בעצמו, וגם את כל הגילוי של הקב"ה שהתגלה אלינו עד היום- מעלים ביחד, עם אמא בעצמה. את כל תבניות הבריאה שאמא יצרה עד היום, תבניות הבריאה בהן עבדנו עד היום, תבניות "בראשית ברא אלוקים", אנחנו רוצים להחזיר למקור מחדש, לתוך אבא. להחזיר לתוך התעוררות עליונה לרבדים היותר עמוקים של המציאות, ולבקש את כל זה מחדש. זה כמו לברוא מחדש את העולם, לברוא מחדש את עצמנו, לברוא מחדש את ההתגלות האלוקית, לברוא מחדש את הופעת השכינה. אנחנו רוצים לברוא את הכל מחדש. לעבור מסדר של התדיר שבו העולם התקיים אחור באחור עם דומיננטיות של עולם הבריאה למקום שאנחנו רוצים מערכת חדשה, של חיים של ברית וקודש לפני ה' עם התחדשות נשמתית וחיים של שפע מתחדש מתמיד של הרצון האלוקי בחיינו- זה מצריך איתנו מוכנות לחדש את הכל מהשורש.

בעומק אנחנו רוצים לקדש את ה'. לא את ה' כשכינה בלבד, אלא לקדש את השם הגדול- השם הגדול זו הבינה. הבינה כתשתית התבניות היסודיות שעומדות בבסיס כל הצורה בה חייתי מהיום שנבראתי ועד היום. את כל זה אני רוצה לחדש. זה חודר לתשתיות הכי יסודיות של הנחות הבסיס על הקיום, של איך אנחנו עובדים עם עצמנו. אני עובד בדפוסים מסוימים. זה מצריך חופש יותר גדול מכל חופש שאנחנו מכירים. זה לא חופש במובן של להיות חופשי מהשעבודים הזרים והחיצוניים ולהיות נאמן לתבניות היסודיות שלי. זה גם חופש- חופש של עולם הבריאה, חופש של אמא, חופש לנוע בהתאם לתבניות היסוד שלנו. זה חופש להחזיר את כל התבניות, את כל החמישים שערי בינה למקורם, לשער החמישים, לאבא, לנקודת החיים, לרצון האלוקי שעומד בבסיס הכל, ולחדש את כל זה בתבנית חדשה. תבנית שמאפשרת חיבור לחיים של גדלות, חיים של פנים, חיים של מערכות יחסים, חיים של ברית והתחדשות נשמתית מתמדת. אנחנו צריכים לקדש את השם הגדול, להחזיר את אמא כחלק מאבא, שנקודת המוצא, נקודת העומק של המציאות תזוז למקום אחר. תזוז ממצב בו המוקד שלה היה הבריאה, ההימשכות החוצה והופעות הפרטים למצב אחר, בו אנחנו שמים את הברית המקודשת בנקודת המרכז, עץ החיים. קשה להסביר במילים כמה התזוזה תשתיתית, עמוקה, אוספת את כל חיינו לשם. זה "שמע ישראל", סוג של שמיעה שמסוגלת לקרוא, לאסוף, את כל רבדי המציאות לתוך נקודת המעבר שמוכנה להימסר בשביל לחדש את התשתית. זו הנקודה שהיא העלאת המ"ן באחד אל ייחוד אבא ואמא עילאיים ברמות העמוקות ביותר שאנחנו יכולים במסגרת העבודה שלנו היום לעשות עד ביאת משיח צדקנו.

### הסוגים השונים של קריאות שמע

זה הבסיס של התזוזה. זו תנועה מאוד חזקה ולא פשוטה. תנועה דרמטית. לא כל הקריאות שמע מתנהלות בכזו רמה. כל הקריאות שמע דומות אחת לשנייה, אך לא כולן מתנהלות באותה עוצמה. יש קריאות שמע שיכולות להיות יותר בתנועת התדיר, יש קריאות שמע שייצרו מצבי בינים בין קריאת השמע של התדיר לבין קריאת שמע שלה בוקר, של שחרית. יש ארבע סוגי קריאות שמע במשך היממה- קריאת שמע של בוקר, של שחרית, של ברכות יוצר, קריאת שמע של ערב, קריאת שמע שעל המיטה וקריאת שמע של הקורבנות שלפני קריאת שמע של שחרית. אלו ארבעת הקריאות שמע. כל אחת מייצרת סוג אחר של תנועה. האר"י הקדיש לזה שלושה פרקים בדרושי קריאת שמע שדי חוזרים על עצמם. הדרוש הרביעי הוא הדרוש הכולל שאוסף את כל המהלכים האלה למהלך אחד, ומביא לנו דקויות שונות של התנועה של קריאת שמע.

### לשים לְעַל

קריאת שמע זה המעבר בין התדיר לשאינו תדיר. אני שם לְעַל. מישהו פעם טבע את הביטוי הזה, לא שם לְאַל, לא שולל את כל מה שהיה, אלא שם לְעַל, אוסף את כל זה ומעלה אותו. זו תנועת שלילה מעלה, לא תנועת שלילה שדוחה או שמה בצד. לא תנועה שאומרת: כל זה לא רלוונטי, אני רוצה לחיות חיים של ברית. כל מה שעשיתי עד עכשיו לא רלוונטי, אני מחפש משהו אחר. אני לוקח את כל מה שעברתי עד היום ואומר: בזכות זה אני רוצה את הצעד הבא. זו נקודה יסודית להבנה של התחדשות המוחין. אנחנו לא מפנים ושמים בצד את כל מה שאנחנו יודעים על עצמנו ועבדנו עד היום. אלא לוקחים את כל זה ומעלים אותו בעצמו מים נוקבין לצעד הבא. למה שהוא יותר ממה שהשגנו עד היום. התדיר הוא תמיד הבסיס לשאינו תדיר. זו נקודה יסודית. לפעמים אנחנו שוברים תנועה, אומרים זה מה שהייתי עד היום, נשבור את זה וניגש למשהו אחר. בעומק, מצד אחד יש פה סוג של וויתור ורצון ללכת אל מעבר לכל מה שהייתי עד היום. אבל בזכות כל מה שהייתי עד היום, מכוח ומעבר לכל מה שהייתי עד היום, מתוך נכונות למסור את הכל לקב"ה ולהגיד לו עד היום הבאתי אותי עד הלום, אין הלום אלא המלכות, בוא תיקח אותי צעד נוסף, תפתח לי מוחין חדשים לאור כל מה שצמחתי עד היום. זו נקודה יסודית לכל תהליכי ההתפתחות והצמיחה. אני לא רוצה שתבעטו בתדיר בשביל להגיע לשאינו תדיר. זה לא בלתי אפשרי, לא שלא נעשה את זה לפעמים, אבל זה לא צעד חכם, זה לא מה שהאר"י רוצה שנעשה.

לפעמים בשביל להתפתח אנחנו יורדים על עצמנו, נכנסים בתדיר, במה שהשגתנו עד היום כדי לדחוף את עצמנו למשהו חדש בחיים. אבל אז נוצר שבר. האר"י מנסה ללמד זו תנועה אחרת, תנועה עדינה יותר, תנועה בה אני רוצה לצמוח מעבר למה שהיה עד עכשיו, לא מסתפק במה שהייתי עד היום, רוצה שינוי עמוק ותשתיתי, אבל לאור ובזכות כל מה שהייתי עד היום. את זה אני מעלה מ"ן כדי שיעורר את הצעד הבא.

כדי שהחטאים שלי לא יעלו עם המ"ן, יש תהליכים בתחילת העבודה- קורבנות ופיטום הקטורת. שם התחלנו תהליכי הפרדה שאפשרו לי לעשות תהליכי עלייה מכוונים בתוך המרחב הבריא שלי. המרחב הבריא, החי, הנכון, המכוון לרצון ה' ברמה של התדיר. זהו דבר ראשון. מעבר לזה, נוסף רכיב שהוא לא טבעי לתנועה שלנו, ארבע מיתות בית דין. הוא לא באמת עומק התנועה, אבל אני לא רוצה להביא איתי לשם את הכל, אז למקובלים יש פטנט. כל פעם שהם לא רוצים להכניס, לגרום אחיזת הקליפות בשפע, הם עושים ארבע מיתות בית דין. כשהם שותים כוס מים הם עושים את זה. הם אומרים שזה כל כך חזק, עוצמתי, שזה המאסטר של הכל. האם נכון לחיות ככה באופן קבוע? נשאיר את זה לדיון אחר.

### אבא כנקודת הקצה אל המעבר

אבא הוא נקודת קצה בשביל כל מה שהיה עד עכשיו. העולם בבסיסו הוא תנועה דומיננטית של הארה אימהית. אבא נסתר. תמיד הייתה שם נקודה בתוך ה-ב של בראשית ברא אלוקים. המילה בראשית זה בית עם ראשית. אבל אבא לא עמד כשפה מרכזית ודומיננטית. הוא התשתית של החיים, המקום שמעבר לנפרדות וההיבראות, הפרטיות. אבל לא הנחנו את הקודש כייסוד חיינו וגרנו שם, בנינו בית של קודש במובן של בית המקדש, גם בכלל וגם בפרט. כל אדם שאשתו מתה בימיו כמי שנחרב בית המקדש בימיו. יעקב אומר אם יהיה והיה ה' לי לאלוקים אז אני בונה בית אל, בונה בית לאלוקים. אבל אנחנו לא רוצים בית לאלוקים, אנחנו רוצים בית להויה.

זו הסיבה יסודית לכך שנפנה לאבא- הוא החידוש של כל מה שנברא בנקודה שלפני ההיבראות. אבא בעומק מחובר לרבדים יותר גבוהים. ברגע שנפתח את אמא להתחבר עם אבא, יתחיל לזרום הייחוד שביניהם, השפע שביניהם. הייחוד שבין אבא לאמא נקרא דעת עליון. דעת עליון יביא הארות של אריך, הארות של עתיק, שפעים גבוהים יותר שיבואו כאשר נפתחנו אל המעבר. ברגע שנפתחנו אל המעבר החי, אם נזכה נביא אל תוך המפגש הזה רבדים שהם מעבר לנתפס. כל עוד אני בתוך מרחב בינתי, חושב בינתית, עובד בינתית, המעבר לא יכול לבוא. ברגע שהקודש נהיה בבסיס חיי, אני חי בחיים של ברית קדושה. הברית הקדושה היא הברית שמכילה את אי הידיעה בתוכה במובן העמוק של הדעת העליון, את הידיעה העליונה, הידיעה שמעבר למילים ומעבר להשגה. שם מתחילים תהליכי עליית מ"ן אל המעבר, של תנועות ייחוד עמוקות יותר שיכולות לבוא בתוך המרחב הזה בין אמא לאבא.

אבא ואמא עולים. הם מעוררים את הדעת העליון שמעבר אליהם ומשפיעים ומעוררים שפע חדש לילדים. החיות הפנימית של אבא או הדעת הפנימית שבאבא מתעוררת להעלאת מ"ן. אבא כקוצו של יוד כבר מכיל את הקוץ באופן טבעי בתוכו.

## שלבי ההכנה למסירות נפש

### מצב המוחין

האר"י מבאר לנו שהדבר המרכזי בכל הסיפור הזה, זה שלב ההכנה. השאלה איך הגענו אל נקודת עליית המ"ן, כמה התדיר שלנו שלם, יהיה המפתח למה שיאיר לנו בשאינו תדיר. יש לנו באופן בסיסי מוחין דיניקה, מוחין דקטנות. המוחין דקטנות זו התודעה הטבעית שלנו. היא יכולה להיות בארבעה מצבים. התשתית הכי בסיסית של המוחין דיניקה היא שיש לנו מוחין פנימיים דאמא. אחר כך יש עוד שלוש אפשרויות של התרחבות במסגרת המוחין דיניקה. אורות מקיפים דאמא, זה אורות פנימיים דאבא ואורות מקיפים דאבא. אלו שלושת האפשרויות שיכולת להתווסף עוד לפני שנכנסתי לשם הויה, לשם אהיה, למוחין הפנימיים, להופעת המוחין דגדלות. כל אלו תנועות של השלמת התדיר. כמה שיושלם התדיר שלי – ככה אוכל למשוך הארה ממקומות עמוקים יותר. ככה אוכל להמשיך מוחין שלמים יותר, אוכל להביא את האור הזה לפרצופים נוספים, לא רק ללאה ויעקב, לאה וישראל, אלא גם לרחל. הכל מתחיל בעומק הבסיס. לפני שאתם רצים למסור את הנפש באחד אומר המהרח"ו: חכו שנייה, תראו עם מה אתם רצים, מה מצב ההתפתחות התודעתית הטבעית שלכם, לפני שאתם רצים לצאת אל המעבר. תנועת המעבר תושפע מזה.

### אור מקיף

הנקודה השנייה שמהרח"ו מעמיד, זו נקודה פשוטה. בשביל לעשות את התנועה של העלאת המ"ן צריך רמה מסוימת של אור מקיף, בסיס של תנועת מעבר. אם אני תקוע בעצמי, אור פנימי דאמא, שזה נפלא, היא אהבה אותי, אבל אני יכול להיות נרקיסיסט קטן מכוח האהבה הגדולה והעמוקה שמילאה את כל ליבי באור הגנוז ואמרה לי שאני הכי מיוחד בעולם, פלא, אהוב, חיים שלה. בשביל לצאת ולעלות מ"ן, לבוא לברית ולאחד, אני חייב נקודת מעבר לעצמי. או מעבר לאמא, או מעבר לאבא. או אורות מקיפים דאמא או אורות מקיפים דאבא חיוניים בשביל לבצע את התנועה של העלאת המ"ן. אחרת זה יעלה רק אם אחווה זעזוע, דרך מטאפורה בלבד- כמו תאונת דרכים שתעיף את האדם מחוץ למסלול בו הוא נמצא ותגרום לו להעלות מ"ן. משהו צריך לדחוף אותו כדי להזיז אותו מהגבינה שלו.

אבל אנחנו לא רוצים שזו תהיה הדרך היחידה בה נעלה מ"ן, נתחדש בחיים, ונחליף מסלול. אנחנו רוצים לעשות את זה יזום, לא ע"י האורות המקיפים של המלאכים, שמות מ"ב שנתנו לנו כאפה כדי שנעשה משהו עם עצמנו בחיים. אנחנו מעדיפים לא להגיע לאפשרות של שמות מ"ב מהצד החיצוני שלהם, של עיר וקדיש משמיה נחית. שיבואו ויכו על קודקודנו ויגידו לנו גדל. זה מתקן את האורות המקיפים של ישראל, "בשתיים יכסה פניו בשתיים יכסה רגליו ובשתיים יעופף"- השמות מ"ב של המלאכים יכולים להעיף אותנו ולגרום לנו להעלות מ"ן. אבל זה נקרא "בני האלוהים". עלייה שנובעת משמות אלוקים, החיים דוחפים אותנו לזוז, להתחדש, להבין שמה שיש לנו עד היום לא מספיק, אנחנו צריכים משהו אחר, משהו נוסף. קורה לנו בחיים, שאנחנו מעלים מ"ן לא כי רצינו, אלא פשוט כי הלכנו והלכנו ונגמר הקיר. יכול להיות שנפלנו ואז עלינו, יכול להיות שעלינו ואז נפלנו, אבל היינו צריכים להצמיח יש מאין משהו חדש. כנראה העלינו מ"ן. לא ידענו שהעלינו מ"ן אבל העלינו מ"ן או שהעלו אותנו מ"ן ומשהו חדש קרה לנו. הבנו משהו חדש על עצמנו, זזנו מאזור הנוחות שלנו, ותבניות חדשות התחילו להיווצר בתוכנו כי נשברו לנו התבניות הקודמות. זו אופציה. אבל זו לא הדרך בה אנחנו רוצים לצמוח. לכן אנחנו צריכים באופן בסיסי להמשיך לנו את היכולת להבין איך עושים תהליכי עלייה בחיים דרך המשכת אורות מקיפים.

זה התפקיד השני של שמע ישראל. התפקיד הראשון של שמע ישראל זה להשלים את המוחין דקטנות שלנו לפני שאנחנו עולים מ"ן. המטרה השנייה של שמע ישראל זה להמשיך את האורות המקיפים כדי שיהיה לנו את הכוח להעלות. אנחנו צריכים שמיעה של ההארה מאבא ואמא עדיין במסגרת התדיר שישלימו לנו את המוחין הפנימיים שלנו כדי שיהיה לנו כנפיים להעלות, אבל לא כי המלאכים נותנים לנו כאפות, אלא כי ישראל שרה עם אלוהים ויוכל. לו עצמו יש את כוח ההתעלות כי שרית עם אלוקים. יש לו את היכולת. ויקרא לו אל אלוקי ישראל, יש לו את היכולת בעצמו לקבל את האורות המקיפים של שמות אל ולבצע תנועות של עלייה והתפתחות וצמיחה בחיים, ובעצמו להיות הסולם של תהליכי עלייה וירידה.

ברכות קריאת שמע פותחות את התפקיד הזה. ביוצר אתה עדיין מדבר על המלאכים. אבל "אהבת עולם" ובקשות התורה הם צעד חשוב בהשלמת המוחין שלנו. תלוי איך אתה מקבל אותם. אם אתה קורא את התורה בצורה הזו, אם אתה זוכה לה, היא יכולה להיות המשכה והשלמה של התנועה הזו. אבל עיקרה ההשלמה – היא בשהייה במילים שמע ישראל. שמע ישראל- שמע זו הארה מקיפה של אמא, ישראל זו הארה מקיפה של אבא. הם משלימים את האור הפנימי שלי שהוא באופן טבעי מוחין דיניקה דאמא.

### ההבדלים בין הקריאות שמע

כאן יהיו הבדלים בין הקריאות שמע השונות- יהיו קריאות שמע בהם אני יעלה רק עם אורות מקיפים דאמא, כי יהיה לי אור פנימי דאמא ואז יהיה לי אור מקיף דאמא, וזהו. יהיו קריאות שמע שיהיו לי גם פנימי ומקיף דאבא, זה קריאת שמע של יוצר. קריאת שמע שעל המיטה תהיה אור פנימי ואור מקיף דאמא. קריאת שמע של יוצר תהיה קריאת שמע שיהיו לה גם אור מקיף ואור פנימי דאבא. אלו שתי הקיצוניות. באמצע יהיו מצבים שיהיה אור מקיף דאמא ואור פנימי דאבא, אבל לא יהיה לי אור מקיף דאבא- זו קריאת שמע של ערבית ושל הקורבנות. הנקודה היסודית שאני צריך ליצור או להיפתח להארה תשתיתית עדיין באה מהתדיר של כוחות התעלות למעבר. זה יכול להיות תנועת ניגון. הניגון שלפני הוא להמשיך אורות מקיפים של התדיר. זה עדיין תדיר. המעבר לשאינו תדיר הוא אחרי המילים שמע ישראל. האר"י קורא את זה ככוונות חדשות שהם לא הפשט. בהויה אלוקינו מכוונים הויה אהיה וממשיכים עליהם הארת מעבר ועולה באחד לא בתדיר. אפשר לקרוא את קריאת שמע כולה בתדיר. אפשר לקרוא אותה כבעלת שתי תנועות- תנועת תדיר- שמע ישראל, הויה אלוקינו הויה אחד זו הפריצה אל המעבר, אל האחד שהוא במסירות נפש על קידוש ה', זה כבר לא בתדיר, זו מוכנות להתמסר לברית שהיא מעבר להכל. מעבר לכל החיים שלך, מעבר לכל מה שאתה מובנה אליו מבחינת השימור העצמי ההישרדותי שלך. לכן יש פה פריצה.

צריך לשהות פה, לנסות להקשיב לסוגים השונים של הצמיחה מעבר לפנימי שלנו. לפי האר"י זה המפתח המרכזי לצעד הבא. היכולת ליצור מעבר, אורות מקיפים, במסגרת התדיר שלנו. יכול להיות אור מקיף אישי, של אמא, יכול להיות אור מקיף של אבא. אבא ואמא מביאים לילדים אורות מקיפים. חוץ מלהמשיך להם מוחין פנימיים הם גם מביאים להם אורות מקיפים. לעמוד מתחת לטלית של אבא בברכת כהנים זה לקבל אור מקיף דאבא.

צריך להקשיב מהם המקיפים השונים, מה היחסים הפנימיים השונים. הם לפי האר"י שלב חשוב בכל עבודת ה' של ההבנה של התנועות השונות של הקריאת שמע. זה התפקיד החשוב של ספר בראשית, עד הר סיני. שם האבות נתנו לנו קודם כל את השלמת המוחין המקיפים של התדיר, שבזכותו יכולנו לבוא לשאינו תדיר. השלמת הטבעיות המתוקנת והמוארת באופן שלם, תהיה גם הבסיס של תורת האבות וגם תחזור אלינו בספר דברים כשנחזור עוד פעם לארץ ישראל, להויה אלוהיכם. גילוי של הגדלות בתוך הקטנות ופתיחת הקטנות לציורים היותר מפותחים ושלמים שלה. שזה יצמח ככה הפער בין התדיר לשאינו תדיר יקטן. גם התדיר שלי פתוח אל המעבר, אני חי אותו באופן פעיל, של אורות מקיפים ופנימיים דאבא. אז היכולת ללכת אל הקריאת שמע, אל המעבר, תהיה יותר פשוטה. ככל שזה יותר בקטנות, יותר מצומצם, אז הגדלות יותר רחוקה ממני והמעבר יותר דרמטי. ככל שזה יותר פתוח לי, הקטנות שלי לא דחוסה בתוך עצמי, היא חיה ופתוחה ויש בה חיים ומעבר חי. ללכת אל קריאת שמע זה יותר נינוח. התובנה שלי על התנועה הזו היא יותר טבעית לחיים, אני מבין אותה לעומק. ככל שאני מבין אותה יותר לעומק כתנועת יסוד של החיים יותר פשוט לי לבצע אותה. זה לא נראה כמו חריגה בלתי הגיונית מכל מה שאני. אני גם ככה תופס את החיים מחוברים לנקודה הזו. אני כל הזמן רואה את החיים עם נקודת הנביעה והמעבר שלהם. אפילו שזה במסגרת הארת המוחין דיניקה דאבא. זה נותן שפה ודינמיקה שאני שומע גם ככה בחיים. הטבעי שלי מבסס לי את הדינמיקה שעכשיו צריך לבצע אותה בתנועה חדשה, שיושבת על אותם ריתמוסים.

## קריאת שמע על המיטה

שער הכוונות - דרושי כוונות קריאת שמע דרוש ד

וכבר ביארנו בדרוש ו' דקריאת שמע דיוצר כי לעולם אי אפשר שיחסרו מן ז"א כל המוחין דקטנות כי בהכרח שמוחין פנימים דקטנות דמצד אימא לא יסתלקו כלל ממנו לעולם לא ביום ולא בלילה לפי שבהכרח צריך שתהיה לו איזה בחינה של מוחין כדי שיתקיים בהם כי המוחין הם הם חיות וקיום האדם בסוד והחכמה תחיה את בעליה. אבל המוחין המקיפין דמצד אימא והפנימיות והמקיפין דמצד אבא **ג' מדרגות אלו יכולות להסתלק לפעמים מן ז"א** כמו שגם מסתלקים המוחין דגדלות אבל השינוי וההפרש הוא כפי ערך הזמנים כך סדר מדרגת הסתלקותם:

ונתחיל לבאר מן הקריאת שמע שעל המטה כי היא המדרג' התחתונ' שבכולם **כי הנה בלילה ודאי הוא שאינם מסתלקים כל המוחין כנ"ל ונשארים בהכרח המוחין הפנימים מצד אימא כנז'** וכשאנו קורין קריאת שמע שעל המטה נמצא שקודם שנאמר קריאת שמע הנה לא היו בז"א רק מוחין פנימים דאימא בלבד ולכן כשאנו אומרים ישראל כדי להמשיך לו הארה מלמעלה כדי שיוכל להעלות אחר כך מ"ן כדי לקבל גם המוחין דגדלות והנה אז איננו יכול להמשיך הארה גדולה **רק מדרגה א' בלבד יותר** ממה שהיה לו תחילה והוא כי בתחי' היו לו מוחין פנימים דקטנות דאימא ועתה במלת ישראל ההארה שניתוספה לו עתה היא מקיפין דקטנות דאימא. ונמצא כי כאשר מעלה מ"ן במלת אחד כנודע הנה אין לו עדיין רק עד מדרגת מקיפין דאימא **וחסרים ממנו פנימים ומקיפים דאבא דקטנות** והוא השיעור של המדרגות שהיו בו כבר במלת ישראל בקריאת שמע דשחרית:

יש פה שני קצוות- קצה אחד זה קריאת שמע של לילה אותו אני מתחיל עם מוחין פנימיים בלבד, אין לי שום דבר מעבר לזה, לילה, אני בתוך עצמי, מילה בגרמיה, חושך, לא רואה אף אחד, אין עולם בחוץ, אין הארה, אין חברה- אני מתבודד בתוך עצמי. במצב הזה אני במוחין פנימיים דאמא לגמרי, זה כל מה שיש לי, אני אומר שמע ישראל ומקבל את המקיפים של אמא. התנועה של הלילה באופן טבעי ממשיכה את המקיפים של אמא. בלילה אני הולך לישון, וממילא מתוך הגוף שלי יוצאת הנשמה שלי. ברגע שאני חושב על הנשמה שלי כיוצאת מתוך הגוף אני חושב על המקיפים דאמא. כי אני מתחבר אל הנשמה לא כמו שהיא בגוף אלא כמו שהיא מעבר לגוף. זו הנשמה שלי כמו שהיא מעבר לגוף. אני רוצה שהנשמה שלי תחזר למקורה ותתחדש. זו חשיבה של אורות מקיפים דאמא. יש את החוויות הנשמתיות הפנימיות, ויש את החוויות הנשמתיות שקוראים להם עליית נשמה- הנשמה כביכול עולה. היא לא כמו שהיא בתוך הייצוג שלה בתוך הממשי הגופני, היומיומי וההיסטורי שלי. היא עולה כאני נשמתי. היא עולה לעולם העשייה, ליצירה, לבריאה, ליסוד השכינה, מתעברת שם בלילה, מתחדשת וחוזרת אלי בבוקר. נשמה שנתת בי טהורה היא. כל זה הם סוג של אורות מקיפים דאמא. זה מדמה את מצב המוות. אני לא חי עכשיו, אבל יש זהות נשמתית שמקיפה עליי. עכשיו יש לכם נשמה בתוך גוף, תדמיינו כאילו מעל הראש שלכם יש את הנשמה שלכם לפני שהיא ירדה לגוף, לפני שהיא באה לעולם , כמו שהיא תהיה אחרי שהיא תצא ממכם אחרי המוות. יש את הנשמה שבתוככם ויש את הנשמה שמעבר לכם.

יש הרבה דרכים להבין מה זה האור המקיף, אבל הוא סוג של מעבר נשמתי שחופף על הנשמה כמו שהיא בתוך הגוף. זה ציור אחד, אפשר לצייר עוד ציורים. בקריאת שמע שעל המיטה באופן טבעי הלילה דוחף אותי למוחין דיניקה דאמא של הקטנות- כי אני לבד עם עצמי. זה יכול לייצר שדים, אורות מקיפים, כל ההולך בדרך יחידי בלילה הוא מתחיל לראות אורות מקיפים- משהו בממשי שלי נפתח ואני מתחיל לחיות בעולם של דמיונות, של חלומות, זה סוג של אורות מקיפים. לא בהכרח של אמא של הגדלות אבל זו דוגמא לאיך זה קורה באופן טבעי. באופן טבעי הלילה גורם לפתיחת אורות מקיפים דאמא.

### סוגי המוחין השונים

יש לנו שתי תנועות יסודיות. המקום שלי כאני אישיותי והמקום שלי כהופעת חיים. האני האישיותי שלנו הוא במוחין דאמא, שבו גם יש הבנה וזהות שהולכת ונבנית שיש להם אוריינטציה יותר פרטית, אינטימית ושפתית, ותקשורתית ברמה הבין-אישית, זה המוחין דאמא שהיו בתור מוחין דעיבור אבל הם מתפתחים וצומחים במוחין דיניקה, בקשר אם-ילד שבונה את כל האינטראקציה הזו. אחר כך היא מתפתחת הלאה לעולם של מודעות רגשית שצומחת לי ומודעות הכרתית שצומחת לי, הבנה שאני חושב, ואהבה, וחיבור מאוד עמוק למה שאני חושב ומה שאני רוצה ומה שאני מרגיש ולמה הוא הכי חשוב בעולם. אנחנו עוסקים במקיפים של המוחין דיניקה.

למוחין דאמא יש גם מצבים של מקיפים. יש מקיף שעדיין חופף על הפנימי, ויש מקיף שהוא במעבר, מעבר למצב שבו אני נמצא, כמו הנשמה בתוך הגוף והנשמה מחוץ לגוף. יש גם מצבי ביניים של המקיפים- אם אני מסוגל לצאת מאיך שאני מבין ולראות איך שהשני מבין ולהבין את הדברים מנקודת מבטו – זכיתי לאור מקיף של אמא של היניקה. כמו שהיא מבינה אותי, לא כמו שאני מבין את עצמי. עצם זה שאני יכול לקבל את המקיפים מאמא זו הבנה רחבה יותר שיוצרת לי מרחב של הבנה, היכלות של הבנה, מקיפים של הבנה. זו גם תנועה של מקיפים של אמא, אבל הם יותר ברצף של הצמיחה שלי בתוך צירי ההתפתחות האישיותיים שלי. בין להבין את עצמי לבין להבין הבנה שיכולה לייצר מפגש, שיש לה אור מקיף, היכל של הבנה, שמאפשרת לי ללכת אל המעבר של עצמי ולפגוש דברים שלפני כן לא הבנתי. אלו תנועות של המקיפים דאמא. גם היכולת לראות את עצמי כנשמה, לא כמו שהנשמה בגוף כמו שהיא עכשיו, אלא כנשמה אלוקית שהיא מעבר לגוף, להתחבר אליה, זה גם להתחבר למקיפים של אמא. זה מקיפים בתוך שפת הז"א וזה מקיפים שהם מעבר לז"א. אני נפתח לנוכחות נשמתית שהיא סוג של אני גבוה יותר של עצמי שחופף ומאיר באני שלי או הולך מעבר לו.

באופן טבעי הלילה גם ממקד אותי בתוך האני הפנימי וגם יכול מכוח תנועת השינה, החלימה שלו, עולם הדמיון ועולם השמיעה שנפתח בו, לפתוח אותי למרחבים של מקיפים דאמא. חוש השמיעה הוא חוש לילי. שמע של שמע ישראל, הוא הארת מוחין דאמא. הוא המקיפים דאמא שאני הולך להמשיך. היכולת שלי לשמוע שמיעה נשמתית זה מקיפים דאמא. שמיעה מוסיקלית זה גם מקיפים דאמא במובן מסוים. הרמת הידיים למעלה מבחינת האר"י זו דוגמא של יצירת מקיפים. כשאדם שמח הוא יכול לרקוד, להרים ידיים, למחוא כפיים- יש התעוררות של הרוח כשהיא נפתחת, והיא נהיית מרכבה למשהו גבוה ממנה. האבות הם המרכבה. אברהם יד ימין, יצחק יד שמאל, קו באמצע- יש התעוררות, הארת מקיפים, ומתחיל להיות שמח, מתחילים לשיר, לרקוד. זה הארת מקיפים דאמא, והם בסיס לנבואה. אין השמחה שורה אלא מתוך שמחה של מצווה. הארת אמא היא השמחה, היא המעבר שבא לתוך חיי, ואני מתחיל לשמוח.

זה לא לגמרי מדויק. חלק מתנועות השמחה יכולות להיות קשורות לאורות מקיפים דאבא, ולא רק לאורות מקיפים דאמא. אבל באופן בסיסי השמיעה הפנימית, השמיעה המוסיקלית, השמיעה המבינה, הקשב הנשמתי הפנימי שלי, הם חלק מהמערכות של המוחין דיניקה של המקיפים שלהם. בהרמת הידיים למעלה- אני לוקח את החג"ת ומקים אותם והם נפתחים אל מה שמעבר אליהם, אל השמיים, אל שדי כמרכבת האבות. זה עדיין מוחין דיניקה עם אורות מקיפים שמעבר לטבעי אבל הם עדיין לא שם הויה. "בשמי הויה לא נודעתי להם".

אלה מוחין דאמא. יחד עם זה יש לנו זהות מסוימת של נוכחות של חיים, גנוזה וטמירה בתוכנו. היכולת להיות קשוב להופעת החיים הזו, לגלות את כוחות החיים שטמונים בתוכנו, ואת המעבר שטמון בהם זה גילוי המוחין דאבא. המעבר הזה הוא לא רק מעבר בתוך עצמי, אלא יכולת לגלות שיש בתוכי נקודת חיים פנימית שנובעת כל הזמן. זה פנימיות דאבא. כשזה פותח אותי לקשר חיים רחב עם כל הסובב, העולם, ההוויה, כקשר חיים אחד גדול- זה מקיפים דאבא.

לפי שמועה רביעית חמישית מוחין דאבא יופיעו גם במוחין דיניקה ועיבור. לפי שמועה ראשונה ושנייה לא. לפי שמועה ראשונה-שנייה, הילד גדל מתחת לאמא ולא מבין את אבא, הוא לא מכיל, תופס אותו. אבא לא כל כך מעורב בחייו. אבא בינתיים קרא עיתון. מחקרים באנגליה אומרים שבשבעים אחוז מהמריבות המשפחתיות אבא קרא עיתון. יש אמא, סבתא וילד, איפה האבא? בעבודה. אלה קלאסיקות מסין ועד רוסיה, זה המודלים המשפחתיים. אבא הוא המעבר, הלא מושג, אבא בא, אמא היא פה. במובן הזה הוא לא מושג, הוא תמיד נמצא בקצה. היכולת להשיג אותו זה שהילד יתפתח לזהות המבוגרת שלו, בדרך שלו להפוך מילד לאבא כחלק מהשלמות הזכרית שלו- הוא יפתח למקיפים האלה ואז הוא יתחיל לקבל את המקיפים דאבא, וזה יפתח אותו לברית. ככל שהוא יספוג את אבא הוא יפתח לברית. הוא יבין שיש מעבר חי שהוא צריך להביא אותו לחיים שלו. אבל בשמועה רביעית חמישית זה אינטגרלי, זה כל הזמן זורם כתודעה פנימית.

קריאת שמע שעל המיטה מתחילה באופן בסיסי ממוחין פנימיים דאמא, ונפתחת בשמע ישראל למקיפין דאמא. זו המרכבה לקבל את קריאת שמע שעל המיטה שבכוחה אני אוכל ליצור את תהליכי ההתחדשות של הלילה. כל התהליכים האלה יהיו בצבע אימהי.

## תהליכי ההכנה

ובזה תבין טעם אמיתי למה אין הד' זווגים והד' המשכו' דקריאת שמע שוות והכל תלוי במה שנז', כי הנה כפי ההכנה שיש לז"א בעת שמעלה מ"ן במלת אחד

1. כך יש בו כח למשוך המשכה עליונה או תחתונה.
2. וגם בענין זה תלוי כניסת המוחין דגדלות בו אח"כ אם נכנסים כולם או מקצתם
3. וגם בזה תלוי הפרש מעלת הזיווגים אשר זווג זה גדול מזה

וכל זה תלוי בהתחלה הנ"ל כ"א ההתחלה היא מעולה בעת העלאת מ"ן כך יש לו כח להמשיך המשכות עליונות מלמעלה ונמצא שהכל תלוי בענין זה.

יש כוכבית, כתוב בה: חכה, במה שתכוון פה, תלוי כל מה שיקרה אחר כך. באיך שהגעת עד הלום, יכתיב את תהליכי ההתפתחות והצמיחה. אני אומר את אותן מילים ארבע פעמים ביום אבל כל פעם קורה משהו אחר. אני אחר והמקיפים ותודעת החיים שלי אחרים וממילא מה שיקרה בתוך הקריאת שמע הוא אחר.

יש משהו בזה שאנחנו חיים פה בארץ ישראל, שיוצר פתח לתשתית של קריאת שמע בגדלות עם מקיפים דאבא טבעיים יותר, מאשר בתקופה שבה היינו בגלות. היכולת שלנו לראות באופן טבעי ציור חיים של קהילה, קשר חיים רחב, ברית של חיים, ערבות הדדית שרחבה יותר מאשר האני הפרטי האישי שלי, יותר זמינה לנו. לא שבהכרח אנחנו עושים את זה. היא יותר זמינה לנו בגלל הרקמה הרחבה יותר של קשר החיים שבינינו. היכולת להיות עם בקשת מעבר מבחינה נשמתית ורוחנית זמינה לנו. יש לנו את השפע, הבסיס והפנאי, לבקש מעבר בחיים שלנו.

### השלמת המוחין דיניקה

המעבר הזה הוא לא בהכרח המעבר של המוחין דגדלות של קריאת שמע, של החיים בברית קדושה עם ביהמ"ק. יכול להיות שמהעבר הזה הוא עדיין צמיחה והתפתחות רוחנית, הוא עדיין מתוך רקמת החיים והקשר שבינינו. הצמיחה שלנו היא עדיין בשמות אלוקים של מוחין דיניקה ומוחין דקטנות. אמנם, לא לשם כך התכנסנו כיהודים, לא לשם תכליתנו, אבל זה בסיס חיוני לצעדים הבאים. אם אדלג על המוחין דיניקה, כי כיהודי אני רוצה מוחין דגדלות, זה בבחינת "מי בז ליום קטנות". אם אנחנו לא מבינים את הצורך לייצר באופן רחב, עמוק ובריא תודעת מוחין דיניקה, מוחין טבעיים, עם אור פנימי ומקיף, יהיה לנו קושי כשנגיע לגדלות. העומק והיכולת של שפת המעבר שלנו להיפתח לרבדים העדינים והעמוקים של החיים תיפגע. אמנם נעשה את קריאת שמע, אבל היא תהיה הרבה יותר שטחית. זה כי אין לנו יכולת לפתוח את שמות האלוקים בצורה מתוקנת.

לפני שעמ"י יקבלו תורה בהר סיני, יהיו להם ארבעים ותשע יום, שהם מוחין דיניקה, מיצ"מ ועד שבועות. בזמן הזה מצב הז"ון הוא תיקון מוחין דיניקה. לאט לאט מטפטפים המוחין דגדלות בתוכו. אבל עיקר העבודה של כלל ישראל היא תיקון המוחין דיניקה, דם נעכר ונעשה חלב. להשלים את המוחין דיניקה שלנו, לנקות, לטהר ולפתוח אותם גם למקיפים שלהם, ובזכות זה לזכות למעמד הר סיני ולצמוח לחיים עמוקים יותר. אני לא אומר שעד גיל שבעים אני אעבוד רק על המוחין דיניקה שלי, לא לזו הייתה הכוונה. אבל בתוך הריתמוס של הרצוא ושוב של החיים יש משמעות לשלב הזה. הבעש"ט לימד אותנו שאחרי מצבי גדלות אנחנו חוזרים למצבי קטנות, "והחיות רצוא ושוב". המצבי קטנות זה מוחין דיניקה ועיבור. מצבי הגדלות זה מצבים הגדלות שאליהם אנחנו שואפים בזמני התפילות. הזמנים בהם אנחנו חוזרים למצבי הקטנות הם לא זמנים מבוזבזים לגמרי. במובן מסוים זו היכולת שלי לבסס שם את המוחין דיניקה שיש להם מעבר, יש להם גדלות והם מתוקנים. הם "שמע ישראל" אחד ארוך בדרך ל"הויה אלוקינו הויה אחד".

### קריאת שמע של יעקב אבינו

לפני הקריאת שמע שלנו יש קריאת שמע שהייתה של האבות. הגמרא במסכת פסחים מתארת את קריאת שמע של יעקב אבינו. הוא קרא את כל הבנים אל המיטה שלו ואמר: שמא יש בכם פסול, כי הסתלקה ממנו השכינה. אמרו לו: כשם שיש בלבך אחד אף אין בליבנו אלא אחד. הסיבה של הפסול שהוא חשד בה, זה בגלל שהספרי אומר שזו בקשה שלו להיות לך לאלוקים ולזרעך אחריך. כשיעקב ביקש: והיה ה' לי לאלוקים, אומר רש"י: שיחול שמו עלי ולא יהיה פסול בזרעי מהתחלה ועד סוף. שהוא יזכה להקים משפחה, קהילה, חברה, שיש בהם נקודת אמון באחד בחיים שלהם. זה מה שיעקב מבקש, והוא עדיין במסגרת אל, בית אל, יעקב מלבר משה מלגו. הוא עדיין במסגרת חיצוניות החיים, במסגרת השלמת מוחין דיניקה. בעומק וודאי מסתתרת בקשת הגדלות שרוצה להופיע אבל מבחינת הציור החיצוני של הסיפור אנחנו עדיין בקריאת שמע. בניו עומדים ואומרים לו: שמע ישראל, ישראל אבינו במערת המכפלה, אומר המדרש. שמע, אנחנו עדיין ממשיכים ומחויבים לאחד בחיים שלנו. כמו שכל חייך בליבך היה רק את האחד, גם אנחנו כמוך. זו לא קריאת שמע שעומדת מול הקב"ה עדיין. אין פה עדיין מסירות נפש על קידוש ה'. אין פה עדיין עמידה מול המעבר. זה עדיין שיח שלנו. עדות שאנחנו מעידים כלפי יעקב אבינו, שאנחנו אחד, שאנחנו כולנו כמשפחה אחת מחויבים לאחד הזה שהוא בלב הקהילתיות שהוציאה אותנו ממוחין דאמא למוחין דאבא. היו ארבע אימהות ואבא אחד. החידוש הוא שלא התפלגנו למגזרים אלא הצלחנו ללכת לאיזה אחד שמעבר למגזריות שזה הילדים של האמא הזו והזו. זה היה מורכב, היה את סיפור יוסף, אבל אם מדלגים לסוף, יש את היכולת לשים את האחד של יעקב בלב הקהילה, בלב המשפחה. לגלות את נקודת האבא שבתוך הארבע אימהות ולייצר מתוך זה את הקהילה היהודית, את האחד שמעבר לתופעות.

התופעות הן שונות- חלק דומים לאמא הזו וחלק לאמא הזו, אבל יש נקודת חיים אחת שהיא מעבר לכל התופעות והיא משתקפת בדמותו של יעקב. היא משתקפת בלב של יעקב, שהוא מעבר לשתיים עשרה קצוות, לאחד שבלב. זו קריאת שמע רק של שמע ישראל. כל הקריאת שמע היא "שמע ישראל". אין פה עלייה להויה אלוקינו הויה, אין פה הליכה אל המעבר. אנחנו רק עומדים ומתקנים את שתיים עשרה החיות של המרכבה אל מול המרכז של המרכבה, אל מול הלב. אנחנו מגלים את נקודת החיות, נקודת החכמה, נקודת הקודש הנסתרת והנעלמת שטמונה בלב הבריאה. בדמותו של יעקב שחקוקה על כיסא הכבוד. יש פה בריאה עם הרבה שונות, מגוון, הופעות, שתיים עשרה שבטים, שתיים עשרה חיות המרכבה- ויש אחד שרוכב שם בפנים, זה יעקב. יש "שמע ישראל" שהוא של ספר בראשית, והוא עדיין לא "שמע ישראל" של מעמד הר סיני ולא של ספר דברים. הוא הסיום של חייו של יעקב, לתקן את כל הבריאה הזו אל משפחת יעקב, זו השלמת הבריאה. חז"ל אומרים בעקבות הפסוק- עולמי עולמי מי בראך יעקב בראך- יעקב הוא משלים הבריאה. לא אברהם הוא שלמות הבריאה בהיבראם, יעקב הוא שלמות הבריאה. היכולת למצוא את נקודת החיים הקהילתית מנקודת ברית של חיים, של עם ישראל שחי כקהילה שמחויבת לאחד שרוכב בתור נקודת החיות הלא נתפסת שבלב המרכבה. המרכבה היא כלום בפנים, היא לא הגלגלים ולא אף צורה, כי באמצע נמצא יעקב, נוכחות חיים מקודשת שפועמת בלב המרכבה. זה ליבו של יעקב. וכל שנים עשר השבטים מחוברים ללב הזה. גם זה לתקן את "שמע ישראל".

זו לא קריאת שמע שעל המיטה, זה קריאת שמע או של ערבית או של שחרית. קריאת שמע שעל המיטה היא הכי פרטית. לא בטוח שהיא נכונה בשפה הזו לגמרי, היא עוד יותר דחוסה, רק מוחין דאמא ומקיפים דאמא. היא יותר במילה "שמע" מבמילה "ישראל". זה לשמוע את השיר של אלוקים שטמון בהויה שמתחיל בבראשית ברא בתאב שיר, ונמשך ליעקב וישראל, כשיר אל, ונע בכל שירת המלאכים ובכל שירת החיות ובשיר הבריאה שטמון במציאות כולה. קודם כל, שיר, ניגון פנימי שלך. היכולת לשמוע את הניגון והשיר הפנימי שמתנגן בך ולהתחיל לנגן אותו ולעלות איתו עליית נשמה. אם אתה רוצה, אומר האר"י, תאסוף את הקרובים שלך גם כן, אם אתה רוצה להעלות אותם איתך. האר"י לא מצייר בתהליכי העלייה של קריאת שמע כמו בתפילת שחרית שאני קושר את נפשי בכל הנפשות רוחי בכל הרוחות נשמתי בכל הנשמות, תהליכי עבודה של תהליכי התקשרות כוללת עם כל מרחבי החיים. זו לא התנועה של קריאת שמע שעל המיטה. זו עלייה יחסית מאוד אישית. שמצריכה מעבר. גם שם יש ארבע מיתות ב"ד כדי שאני לא אעלה את הקליפות איתי, אבל היא יחסית מאוד שיבה שלי כנשמה אל מקור חיי.

## קריאת שמע על המיטה – המשכת התדיר

ונחזור לענין כי עתה בעת קריאת שמע שעל המטה שאין לו רק מדרגה א' לבד מן הג' הנז' אשר היא מקיפין דאימא

לכן אין בו כח להמשיך רק **מחיצוניות דאבא ודאימא בלבד** כנז'

ההמשכה היא לאורה רק מהתדיר.

ולכן אין נכנסין **בו רק המוחין דו"ק דגדלות מצד אימא** ולא יותר כמשי"ת בע"ה

ולכן גם הזווג ההוא הוא תחתון והוא יעקב ולאה בהיותם למטה מן החזה בלבד.

זה מורכב. הוא מצייר פה שקריאת שמע על המיטה באופן בסיסי ממשיכה רק תדיר. היא ממשיכה גדלות. אבל זו גדלות שהיא עדיין רק מהחיצוניות של אבא ואמא, מהמפגש החיצוני שלהם. היא לא מצליחה לפתוח את הרבדים הפנימיים של החיים, את המעבר, שזה המשכות מאריך או מעתיק שנראה בקריאות שמע הבאות.

ודע כי אח"כ כשיורדין ונכנסין בו המוחין דגדלות במלת אחד כנודע הנה אז נכנסין לו ביחד מחדש פנימים ומקיפין דקטנות דאבא וגם פנימי' דו"ק דגדלות דאימא ולכן כיון שאלו המדרגות באים לו עתה ביחד אין בו כח לקבל עוד מדרגות עליונות מאלו ונשאר באלו המדרגות הראשונות לבדם

כיוון שכל מה שהיה לי זה אור פנימי ומקיף דאמא, ועכשיו אני הולך ומקבל באחד את המעבר, המעבר לא יכול לדלג שלבים. הדבר הראשון שיבוא הוא פנימי ומקיף דאבא ויחד איתו יבוא הצעד הבא- ו"ק דאמא. זה יגרום לכך ששם הויה של הגדלות יופיע, אבל אני לא אפגוש אותו באופן בלתי אמצעי, אלא תמיד אקבל אותו דרך שם אלוקים. אני אקבל הויה אלוקים, לא הויה. שם הויה יהיה מלובש בתוך שם אלוקים. ייתכן שלא אזהה אותו כל צרכי, כי מה שאני בעיקר אפגוש זה את השלמת המוחין דאבא שלי. השלמת השמות אל. השמות אלוקים שיפתחו להארת חיים פנימית, הארת חיים מקיפה וגדלות נשמתית שמופיעה בתוכם. גדלות בינתית נשמתית שמאירה בתוך המקום בו אני נפתח לחיים. הנשמה שלי נפתחת כשאני נפתח לחיים.

## קריאת שמע הראשונה של הבוקר – החזרת המוחין

זו אחת מהסיבות שמומלץ לקרוא פעמיים קריאת שמע בבוקר. אנחנו קמים על הבוקר בלי מוחין בכלל, אנחנו על הפנים, במוחין דקטנות, לילה שלם היינו בלי מוחין, אי אפשר בבת אחת לקפוץ עד לקריאת שמע שאני רוצה לקרוא. צריך קודם כל לבצע סוג של החזרת מוחין בקטנה. בקריאת שמע קטנה, פרטית. לעולם יהיה אדם ירא שמיים בסתר, ואחר כך יהי רצון שהקב"ה יקדש שמו ברבים. משם אני אצמח להתעוררות של מוחין דגדלות שאני מקבל. אבל אני מקבל אותם בסוד נקודת הראשית שלי. זה פותח לי נקודות פנימיות של תודעת עומק שזה מה שאני באמת רוצה. זו הכנה לכל התפילה שאעשה בהמשך. זה פרומו לכל התפילה בקריאת שמע הקטנה.

אני קם בבוקר והדבר הראשון שאני עושה זה שאני עושה התקשרות, לאסוף את החיים שלי למקורם, אני מוכן למסור את נפשי על קידוש ה', להמשיך רצון לחיים חדשים לא כמו שהייתי עד עכשיו ברמת התדיר שלי. אחרי שהתעוררתי והערתי את התדיר שלי אני עושה קריאת שמע קטנה. את כל התנועה שאני אעשה אחר כך בתפילה ובקריאת שמע אני עושה בקטנה. בשביל לעורר בתוכי את נקודת הרצון של המעבר, את נוכחות המעבר, אתה שייכות למעבר, השייכות למרחב של הברית. זה לא בשל בי, אין בי כלים לזה עדיין. אני אחזור על זה עוד פעם בתפילה באריכות רבה יותר עם ישוב הדעת ועם רזולוציות קטנות. אבל אני עושה את זה בקטנה על כוס קפה או אחרי התעוררות שאני עושה לעצמי, מקלחת קרה טובה על הבוקר. צריך לעורר את עצמי במוחין הטבעיים. האר"י יסביר שהרבה פעמים קשה לנו לבצע את זה. אלא אם כן, קמתם בחצות, למדתם עד הבוקר, אתם כבר עם התפילין בנץ, אפשר לדלג על הקריאת שמע הקטנה ולהמשיך הלאה. אנחנו צריכים לבצע לפעמים תנועות הדרגתיות בתהליכי התפתות וצמיחה. אני חוזר על אותה תנועה אבל כל פעם בעומק חדש.